‘Stevens bly Tshwane se burgemeester’ – DA | Netwerk24
‘Stevens bly Tshwane se burgemeester’ – DA
Deur Sarel Van Der Walt 17 Mei 2019 19:46
John Moodey, Gautengse DA-leier, sê hy kan die inwoners van die Tshwane-metro gerusstel dat Stevens Mokgalapa die burgemeester van Tshwane bly.
Dit volg nadat Julius Malema, EFF-leier, Donderdag op ’n mediakonferensie in Johannesburg gesê het dat dié party en die DA in twee Gautengse metropolitaanse munisipaliteite oor magsdeling onderhandel.
John Moodey, Gautengse DA-leier.Foto: Argief
Malema sê dit kan daartoe lei dat ’n EFF-lid burgemeester word in die Tshwane-metro in Pretoria, terwyl Herman Mashaba van die DA sy pos as burgemeester van Johannesburg behou.
Moodey ontken daar was enige gesprekke tussen die DA en die EFF oor wie voortaan die burgemeesters van die metrorade van Johannesburg en Tshwane sal wees.
Daar is wel ’n uitnodiging vir ’n gesprek volgende week op nasionale vlak tussen dié twee partye oor samewerking, maar volgens Moodey is daar geen agenda vir die vergadering nie.
Malema het op die mediakonferensie gesê hy is onwillig om Mashaba in Johannesburg te verwyder. “Waarom? Die ANC haat Mashaba en ek is bly. Hoekom iemand verwyder wat ’n groot probleem vir die ANC is? Ons steun Mashaba. Hy moet bly.”
Hy sê Mokgalapa, wat maar die afgelope paar maande burgemeester van die Tshwane-metro is, sal ’n slagoffer wees wat die DA moet hanteer.
Dié uitlating het tot groot ongelukkigheid onder talle DA-raadslede in die Tshwane-metroraad gelei. Verskeie van hulle het aan Netwerk24 gesê hulle sal nie ’n EFF-burgemeester aanvaar nie.
“Dit waarvoor die EFF staan, druis in teen alles wat vir ons belangrik is. Ons kan nie toelaat dat die EFF die gang van sake beheer nie.
“Die kiesers wat vir ons gestem het, sal dit ook nie aanvaar nie,” het ’n raadslid gesê. Moodey het Vrydagmiddag gesê hy kan die inwoners van Tshwane gerusstel dat Mokgalapa tot en met die volgende munisipale verkiesing in 2021 in sy pos as burgemeester sal aanbly.
Die verhouding tussen die DA en die EFF in Tshwane is die laaste ruk nie goed nie.
Hy sê DA-ondersteuners en -raadslede en inwoners van Tshwane moet die leierskap van die DA vertrou.
“Enige besluit wat ons neem, sal wees tot voordeel van die mense van Tshwane.”
Enige besluite oor samewerking tussen die DA en die EFF word op federale (nasionale) vlak geneem en nie op plaaslike vlak nie, het hy benadruk.
Die DA beheer dié raad in koalisie met kleiner partye ná die munisipale verkiesing van 2016, toe die ANC nie ’n volstrekte meerderheid kon behaal nie.
Die EFF is nie deel van die koalisie nie, maar het ’n samewerkingsooreenkoms met die koalisievennote om die ANC uit te hou.
* Intussen is Solly Msimanga, die vorige Tshwane-burgemeester, Vrydag in Johannesburg verkies tot dié party se koukusleier in die Gautengse wetgewer.
Hy was ook die party se premierskandidaat in dié provinsie in verlede week se algemene verkiesing.
As koukusleier sal hy ook die leier van die amptelike opposisie in die Gautengse wetgewer wees.
Moodey was tot voor die verkiesing die koukusleier.
Meer oor: Da | John Moodey | Tshwane-Metro | Tshwane | Verkiesing 2019 | Burgemeester
KYK: Tshwane se burgemeester vlug voor oproeriges
Tshwane: Dienslewering die enigste prioriteit, sê Mokgalapa
KYK: ANC stap uit voor Mokgalapa met rede begin